
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	26 februarie 2008

	Nr.
	27/566


R A P O R T

asupra propunerii legislative pentru modificarea şi completarea Ordonanţei de urgenţă nr.148/2005 privind susţinerea familiei în vederea creşterii copilului, cu modificările şi completările ulterioare
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 846 din 3 decembrie 2007, cu dezbaterea pe fond în procedură obişnuită a propunerii legislative pentru modificarea şi completarea Ordonanţei de urgenţă nr.148/2005 privind susţinerea familiei în vederea creşterii copilului, cu modificările şi completările ulterioare.
La întocmirea prezentului raport Comisia a avut în vedere:

· avizul negativ al Consiliului Legislativ (nr.994/23.07.2007)

· avizul negativ al Comisiei juridice, de disciplină şi imunităţi (nr.31/1322/29.01.2008)

· avizul favorabil al Comisiei pentru sănătate şi familie (nr.28/617/13.12.2007)

· avizul favorabil al Comisiei pentru egalitatea de şanse pentru femei şi bărbaţi (nr.37/13/29.01.2008)

· punctul de vedere negativ al Guvernului (nr.2181/23.08.2007).

Propunerea legislativă are ca obiect de reglementare modificarea Ordonanţei de urgenţă nr.148/2005 privind susţinerea familiei în vederea creşterii copilului, aprobată cu modificări şi completări prin Legea nr.7/2007, în sensul eliminării unor discriminări între beneficiarii de fapt a acestor indemnizaţii, respectiv între copii.
Comisia propune Plenului Camerei Deputaţilor respingerea iniţiativei legislative din următoarele considerente:

· se încalcă principiul constituţional al neretroactivităţii legii prin stabilirea datei de 1 ianuarie 2006 pentru acordarea concediului pentru creşterea copilului şi a indemnizaţiei lunare de 800 de lei;
· nu se respectă normele de tehnică legislativă obligatorii la elaborarea proiectelor de lege stabilite de Legea nr.24/2000, republicată, cu modificările şi completările ulterioare;

· eliminarea condiţiei de eligibilitate, precum şi a limitării numărului de naşteri pentru care se acordă indemnizaţia pentru creşterea copilului, ar conduce la imposibilitatea susţinerii sistemului din punct de vedere financiar;
· iniţiatorii propunerii legislative nu precizează sursele financiare necesare pentru acoperirea majorării cheltuielilor. Astfel, se încalcă prevederile art.15 alin.(1) din Legea nr.500/2002 privind finanţele publice, cu modificările şi completările ulterioare, precum şi ale art.138 alin.(5) din Constituţia României.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 20 februarie 2008 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Egalităţii de Şanse:

· d-na Denisa Pătraşcu – Secretar de Stat

· d-na Theodora Bertzi – Secretar de Stat

· d-na  Georgeta Bratu – director
· d-na Georgeta Jugănaru - consilier.
La lucrările comisiei au fost prezenţi 17 deputaţi, din totalul de 18 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 27 noiembrie 2007.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

Întocmit,

Expert Sorina Steliana SZABO

